עוזי ארד

עוזי ארד (נולד ב־2 באוקטובר 1947) היה איש מודיעין וביטחון בכיר - במוסד, במשרד ראש הממשלה ובאקדמיה. כיום, עמית מחקר בכיר בסדנת יובל נאמן למדע, טכנולוגיה וביטחון באוניברסיטת תל אביב, יו"ר הפורום לאסטרטגיית-על. כיהן כראש המטה לביטחון לאומי וכיועץ ראש הממשלה לביטחון לאומי. עמד בראש אגף המחקר של המוסד, היה היו"ר המייסד של סדרת "כנסי הרצליה" במרכז הבינתחומי הרצליה.

ביוגרפיה
ארד נולד בטבריה לרחל ויעקב בלומר שהיה חבר ההנהגה הראשית של השומר הצעיר ברומניה, וגדל בקיבוץ שמיר ובקיבוץ זיקים. הוריו עזבו את הקיבוץ בעקבות פילוג התנועה הקיבוצית. למד בתיכון חדש בתל אביב והתלווה בנעוריו לשליחויות הוריו לצרפת ואחר כך למקסיקו.

התגייס לצה"ל ב-1966 ושירת בחיל האוויר. לאחר שחרורו סיים ב-1971 תואר ראשון בהצטיינות בהיסטוריה ומדע המדינה מאוניברסיטת תל אביב, ואת לימודי המוסמך (1973) והדוקטורט (1975) מאוניברסיטת פרינסטון בארצות הברית, שאליה יצא כעמית פולברייט. ארד גם השתתף בתוכנית לבכירי ביטחון בבית הספר על שם קנדי באוניברסיטת הרווארד. בין השנים 1972–1975 היה חבר צוות במכון הדסון בניו יורק.

ב-1975 גויס למוסד למודיעין ולתפקידים מיוחדים ובו שירת כ-24 שנה במגוון תפקידי שטח ומטה בישראל ומחוצה לה. תפקידו האחרון - ראש אגף המחקר.

ב-1997 מונה על ידי בנימין נתניהו ליועץ מדיני לראש הממשלה. ארד המשיך לייעץ לנתניהו גם לאחר שזה חדל לכהן כראש ממשלה ב-1999. במקביל, שימש כיועץ מיוחד לוועדת החוץ והביטחון של הכנסת בשנים 2003–2009.

בשנת 2000 הצטרף לסגל המרכז הבינתחומי הרצליה. שם ייסד במסגרת בית הספר לאודר לממשל, דיפלומטיה ואסטרטגיה, את המכון למדיניות ואסטרטגיה וכן הקים ועמד בראש סדרת "כנסי הרצליה" השנתיים על "מאזן החוסן והביטחון הלאומי". כמו כן הורה כפרופסור באוניברסיטת חיפה ותל אביב, עשה כעמית מחקר בכיר במכון למחקרים אסטרטגיים ועמית בכיר בסדנת יובל נאמן למדע, טכנולוגיה וביטחון של אוניברסיטת תל אביב.

שמאל|ממוזער|250px|משמאל לימין: סלי מרידור, בנימין נתניהו, עוזי ארד ומאיר כליפי בפגישה עם  רוברט גייטס, מאי 2009
ב-2009, עם היבחרו של בנימין נתניהו בשנית לראשות הממשלה, מונה ארד ליועץ לביטחון לאומי לראש הממשלה וראש המטה לביטחון לאומימינוי ראש המטה לביטחון לאומי, החלטה מספר 4 של ממשלת ישראל השלושים ושתיים, משנת 2009, באתר משרד ראש הממשלה. באירוע פרדה מארד, במרץ 2011, אמר נתניהו:" כשנכנסתי [לקדנציה השנייה] לא היה בכלל ספק שעוזי צריך לעמוד בראש [המל"ל]. עוזי נתן למועצה דחיפה אדירה. כל מי שמסתכל מה קרה במל"ל [רואה את ההתקדמות] מבחינת השותפות בהחלטות החשובות, וגם באיוש ובהעלאת רמת הפעולה של המל"ל [...] עוזי, יש לך זכות יוצרים, זכות בונים וזכות מפַתחים במל"ל [...]. ". ב-20 בפברואר 2011 יצאה הודעה מטעם ראש הממשלה, על התפטרותו, "ד"ר ארד ביקשני לפני זמן-מה, שבתום השנה השנייה לכהונתו כראש המטה לביטחון לאומי – יסיים תפקיד זה כדי לשוב לאקדמיה. לאור כישוריו וקשריו הבין-לאומיים הצעתי לו שיצא לשרת את המדינה בתפקיד דיפלומטי (בלונדון) [...] את המטה לביטחון לאומי [...] חיזק עוזי וקידם לרמה הגבוהה ביותר שגוף זה ידע אי-פעם. לכל תפקידיו הביא איתו יכולות מקצועיות מהמעלה הראשונה, ובזכותן, כמו גם בזכות מרצו ומסירותו, תרם תרומה גדולה לביטחון המדינה ולמעמדה. רק אני יודע את גודלה והיקפה של תרומה זו [...]מתוך הספר "המל"ל" עמוד 248.

במאי 2011 נטען בתקשורת כי ארד סיים תפקידו בגין הדלפה. ארד הכחיש זאת, ולשכת ראש הממשלה הבהירה כי "ד"ר עוזי ארד הוא שביקש ביוזמתו לסיים את תפקידו בתום שתי שנות כהונה", ובהדגשה ש"ראש הממשלה מוקיר את דבקותו הקפדנית [של ארד] בחוקיה ובנהליה של המדינה"מתוך "המל"ל המאבק להקמתה של המועצה לביטחון לאומי וביסוסה בצמרת" עמוד 248.. בישיבת הוועדה לביקורת המדינה ב-13 מרץ 2012 אמר מר רז ניזרי, המשנה ליועץ המשפטי לממשלה, כי מעולם לא מצאו, ולא ייחסו שום מעשה הדלפה לארד וכי סיווגיו הביטחוניים עמו. כן העיר כי זה שבכלי התקשורת דברים מוצגים בצורה לא נכונה, אין הם אחראים לכך.

ב 2011 שב ארד למרכז הבינתחומי הרצליה ומונה ליו"ר המרכז לחקר כוח המגן. ב-2013 יסד, יחד עם פרופ' זאב תדמור, פרופ' ידין דודאי ואחרים, את הפורום לאסטרטגיית-על לישראל.

ב-2004 ארד התנגד לתוכנית ההתנתקות בגלל היותה חד-צדדית וטען שישראל תפסיד ממנה, וכי אם הרצועה תפונה "פינויה יאפשר בניית עוצמת טרור בסדר גודל חדש ברצועת עזה"מתוך ספרו של ארי שביט "חלוקת הארץ: ישראלים חושבים על ההתנתקות", כתר, 2005 עוד טען נגד ההתנתקות שהיא תראה לפלסטינים שכאשר הם נלחמים ישראל בורחת, והדבר יקשיח את עמדותיהם, וירחיק אותם מאפשרות של משא ומתן בעתיד.

לאחר חשיפת פרשת הצוללות בנובמבר 2016, אפיין אותה בתקשורת כפרשת השחיתות הביטחונית החמורה ביותר בקורות המדינה וקרא להקמת וועדת חקירה ממלכתית.

ארד נטל חלק בשורה ארוכה של פעילויות ציבוריות בהן, יו"ר ומייסד פורום אירופה ישראל וכן הפורום האטלנטי הישראלי, חבר הוועד המנהל של המרכז למורשת המודיעין (מל"מ), התנועה לטוהר המידות ושל יד בן-גוריון.

בכלל תפקידיו של ארד בממשל, באקדמיה ובמשור הציבורי, עסוקיו היו בתחומי איומים אסטרטגיים על ישראל - עיראק ובהמשך איראן, והמענים להם; הסכסוך הישראלי ערבי ותהליכי ההסדרים; תכנון אסטרטגי וקבלת החלטות; שותפויות אסטרטגיות ובמרכזן ארצות הברית ונאט"ו ושיתופי פעולה אזוריים וביניהם סעודיה ומדינות המפרץ.

ביולי 2013 הוענק לו עיטור של קצין בלגיון הכבוד הצרפתי.

 חיים אישיים 
ארד נשוי לד"ר רותי ארד ואב לד"ר דורית ארד בן עמי וד"ר אורנה ארד פרימור.

ספריו
 מאזן החוסן והביטחון הלאומי הוצאת ידיעות אחרונות, 2001 (עורך)
 המל"ל - המאבק להקמתה של "המועצה לביטחון לאומי" וביסוסה בצמרת (עם לימור בן הר), דביר, 2016
 אסטרטגיית על למדינת ישראל (עם זאב תדמור ודרור שטרום) מוסד שמואל נאמן, הטכניון, 2017
Sharing Global Resources. New York: McGraw Hill for the Council on Foreign Relations, 1979 (with R. McCullock, R.W. Arad, J. Pinera, and A.L. Hollick)

לקריאה נוספת
אריאלה רינגל הופמן, כוח מתפרץ, המוסף לשבת ידיעות אחרונות, 26 ביוני 2009

קישורים חיצוניים

 עוזי ארד, באתר המרכז הבינתחומי הרצליה
 קורות חיים של עוזי ארד, בפורום הבינלאומי למניעת אסון גרעיני 






  יזהר באר, פרק 83. "הנרקיסיזם של ביבי הפך לממאיר. מנהיגים גדולים חייבים יכולת אמפתית" – שיעור על מנהיגות ועל המנהיג עם היועץ לביטחון לאומי של ראש הממשלה., בבלוג פרות קדושות, 19 במאי 2024



הערות שוליים

קטגוריה:סגל המרכז הבינתחומי הרצליה: ממשל, דיפלומטיה ואסטרטגיה
קטגוריה:סגל אוניברסיטת רייכמן: ממשל, דיפלומטיה ואסטרטגיה
קטגוריה:ראשי אגף המודיעין במוסד
קטגוריה:דירקטורים ישראלים
קטגוריה:ראשי המטה לביטחון לאומי
קטגוריה:בוגרי תיכון חדש
קטגוריה:בוגרי אוניברסיטת תל אביב
קטגוריה:בעלי תואר דוקטור מאוניברסיטת פרינסטון
קטגוריה:בוגרי תוכנית פולברייט ישראלים
קטגוריה:חוקרי מדע המדינה ישראלים
קטגוריה:מעוטרי אות לגיון הכבוד
קטגוריה:יועצים מדיניים לראש ממשלת ישראל
קטגוריה:ישראלים שנולדו ב-1947